BESLUTNING(1)

om de fremtidige forbindelser AVS-EU

Den Paritetiske Forsamling AVS-EU,

- forsamlet i Abuja (Nigeria) den 20.-23. marts 2000,

- der henviser til den endelige betænkning om de fremtidige forbindelser AVS-EU (AP/2880),

- der henviser til partnerskabsaftalen mellem AVS-landene og Det Europæiske Fællesskab og dets medlemsstater, som blev indgået i Bruxelles den 3. februar 2000,

- der henviser til de beslutninger, som det har vedtaget forud for og under forhandlingerne,

A. der henviser til, at Kommissionen, Rådet og AVS-landenes statschefer har krævet et ægte og mere loyalt partnerskab, og til, at Europa-Parlamentet stemte næsten enstemmigt for en styrkelse af AVS-EU-samarbejdet,

B. der henviser til, at Europa-Parlamentet skal afgive samstemmende udtalelse om partnerskabsaftalen,

C. der henviser til, at Den Paritetiske Forsamling hele tiden har indtaget en klar og utvetydig holdning til nødvendigheden af at opretholde og styrke forbindelserne AVS-EU,

D. der henviser til, at forhandlingerne var meget detaljerede og omfattede praktisk talt alle samarbejdsområder og blev forudgået af en drøftelse om relevansen og målene for AVS-EU-samarbejdet,

E. der henviser til, at de to parters kapacitet med hensyn til at forberede og gennemføre forhandlingerne er meget forskellig,

F. der henviser til, at det pres, som udviklingslandene har følt inden for et mere og mere konkurrencepræget globalt handelssystem, har ført til en uddybning af svælget mellem de fattigste og de mest velstående lande, både hvad angår velstand og adgang til ressourcer, og til en gradvis udvanding af AVS-landenes handelspræferencer efter den multilaterale liberalisering af handelen,

G. der henviser til, at det forventes, at aftalen vil blive undertegnet i Suva, Fijis hovedstad, den 8. juni 2000,

1. glæder sig over undertegnelsen af den nye aftale, der fastsætter bestemmelser om AVS-EU-samarbejdet på et nyt grundlag, men gør samtidig opmærksom på de dybtgående ændringer i den europæiske holdning, navnlig for så vidt angår handelen, og det deraf følgende afvigelse fra "Lomé-ånden", den filosofi, der indtil nu har ligget til grund for de aftaler, der hidtil er blevet undertegnet;

2. glæder sig over en generel aftale i form af en kontrakt af 20 års varighed, der indeholder en række samarbejdsinstrumenter;

3. konstaterer med tilfredshed, at der er gjort forsøg på at bevare Lomé-konventionens enestående særpræg med dens bindende kontraktmæssige karakter og betoning af partnerskab, fælles beslutningstagning og gensidige fordele;

4. glæder sig over opretholdelsen af den geografiske ramme for samarbejdet AVS-EU, men mener, at denne enhed også skal bevares på det politiske plan og sikre, at den fælles institutionelle ramme for AVS-EU-samarbejdet forbliver intakt, navnlig hvad angår en opretholdelse af Den Paritetiske Forsamling AVS-EU's geografisk forenede natur som noget overordnet i forhold til den eventuelle "regionalisering" af AVS-EU-samarbejdet;

5. understreger i forbindelse med den nye aftale, at det i EU-traktaten fastsættes, at Rådet og Kommissionen er ansvarlige for at sikre sammenhæng og konsekvens i Unionens foranstaltninger udadtil, men forventer, at Den Paritetiske Forsamling vil komme til at spille en større rolle; opfordrer Kommissionen og Rådet til at indføre mekanismer, der kan sikre, at de af Unionens politikker, der berører AVS-landene og de øvrige udviklingslande, er i overensstemmelse med udviklingsmålene;

6. opfordrer Rådet og Kommissionen til at gøre deres yderste for i højere grad at gøre medlemsstaternes politikker komplementære til Unionens udviklingspolitik i overensstemmelse med aftalen;

7. glæder sig over forpligtelsen til at arbejde hen imod opfyldelsen af de forpligtelser, der er indgået på FN-konferencer i Rio, Wien, Kairo, København, Beijing, Istanbul og Rom; understreger, at økonomisk vækst alene ikke nødvendigvis kan opfylde det ønskede mål, nemlig afskaffelse af fattigdom, og at de forpligtelser, der blev indgået i Rio i 1992 også bør gennemføres med henblik på at bekæmpe den voksende fattigdom;

8. opfordrer de europæiske regeringer og regeringerne i andre industrinationer til at opfylde det højtidelige løfte, der tidligere er blevet fremsat på en række vigtige FN-konferencer, om at tildele 0,7 % af deres BNP til finansiering af udviklingen i de fattigste lande;

9. glæder sig over forpligtelsen i fremtidige samarbejdsprogrammer til sund og bæredygtig udvikling;

10. betoner, at AVS-EU-partnernes fælles afgørelse om at forpligte sig til at iværksætte foranstaltninger til afskaffelse af fattigdom har stor rækkevidde og betydning, og konstaterer, at det er første gang, at en sådan forpligtelse er blevet indarbejdet i en bindende aftale af denne art;

11. glæder sig over, at det i aftalen erkendes, at det er nødvendigt at skabe mulighed for inddragelse af det civile samfund og ikke-statslige organisationer; mener, at det civile samfund skal være en af de vigtigste aktører i forbindelse med gennemførelsen af den nye aftale;

12. glæder sig over, at det civile samfund vil blive orienteret og hørt om udviklingsstrategier og -politikker, samt få adgang til finansielle midler og inddrages i gennemførelsen af udviklingsprojekter og -programmer;

13. beklager, at det endnu ikke er tilfredsstillende fastsat, hvordan dialogen mellem aftalens parter og repræsentanterne for det civile samfund skal udvikles, og opfordrer kraftigt AVS-EU-partnerne til hurtigt at fastsætte de praktiske ordninger, som vil gøre det muligt at inddrage det civile samfund på forskellige områder og på forskellige stadier af samarbejdet, herunder også planlægningsstadiet;

14. betoner, at der i aftalen særligt fokuseres på nødvendigheden af at tilvejebringe tilstrækkelige niveauer af offentlige bevillinger inden for sociale sektorer, og glæder sig over henvisninger til, at uddannelse og faglig uddannelse, sundhed, sanitære installationer og boliger skal prioriteres;

15. glæder sig over, at den nye aftale indeholder en generel henvisning til barnets rettigheder;

16. understreger, at aftalen hele vejen igennem indeholder en forpligtelsen til at inddrage kønsaspektet, og glæder sig over vedtagelsen af en række foranstaltninger til styrkelse af styrke kvinders rolle og deltagelse;

17. betoner, at indføjelsen af en omfattende politisk dimension repræsenterer en større fornyelse i den nye aftale; påpeger, at det er nødvendigt, at den politiske dialog etableres formelt og gennemføres gennem regelmæssige møder på højeste plan mellem AVS-staterne og EU, med det første topmøde mellem EU og Afrika, der om kort tid vil blive afholdt i Cairo, som forbillede;

18. glæder sig over, at begrebet god regeringsførelse er medtaget i aftalen som et grundlæggende element, og konstaterer, at dette er i overensstemmelse med den holdning, som Den Paritetiske forsamling vedtog på sit møde i Nassau;

19. understreger, at parterne har forpligtet sig til at føre en aktiv, omfattende og integreret politik med henblik på at skabe fred samt forebygge og løse konflikter, og at det er her, den største udfordring for AVS-EU-partnerskabet ligger, så der skabes sikkerhed og stabilitet i AVS-landene; mener, at det åbenhed omkring våbenhandel og en nedskæring af militærudgifter er en vigtig forudsætning for opnåelse af dette mål;

20. konstaterer med bekymring, at spørgsmålet om migration først blev taget op af Den Europæiske Union på et sent tidspunkt i forhandlingerne, og anerkender, at det i det endelige kompromis erklæres, at EU vil forhandle bilaterale aftaler med individuelle AVS-stater, hvori der fastsættes ordninger for genmodtagelse af tredjelandsstatsborgere og statsløse personer;

21. kræver, at de særlige AVS-EU-samarbejdsprogrammer anvendes til at udnytte og udvikle AVS-borgernes mennneskelige og faglige ressourcer, ikke mindst for at gøre det muligt for AVS-indvandrere, der lever på europæisk område, at blive genintegreret fagligt, socialt og økonomisk i de lande, som de kommer fra;

22. bekræfter endnu en gang, at menneskets værdighed er ukrænkelig, og fastholder, at menneskerettighederne er urørlige og ufravigelige og uden begrænsninger af nogen art bør gælde for alle personer på Den Europæiske Unions område;

23. kræver, at tredjelandsindvandrere, skal indrømmes ligebehandling med hensyn til økonomiske og sociale rettigheder, og at deres civile, kulturelle og politiske rettigheder skal anerkendes i henhold til bestemmelserne herom i Europarådets konvention;

24. henleder endnu en gang opmærksomheden på princippet om ikke-tilbagesendelse, som er fastsat i Genève- og Dublin-konventionerne om henholdsvis retten til asyl og flygtninges ret til at søge asyl;

25. glæder sig over, at den private sektor er medtaget i aftalen, og navnlig over den støtte, der tilbydes til den private sektor i AVS-landene med henblik på at styrke dens konkurrenceevne;

26. glæder sig over de nye bestemmelser om regionalt samarbejde, som genspejler de ønsker, som Den Paritetiske Forsamling har fremsat, og glæder sig også over muligheden for at oprette regionale paritetiske forsamlinger;

27. udtrykker sine betænkeligheder med hensyn til, at den nye AVS-EU-aftale skal være underkastet Verdenshandelsorganisationens (WTO) regler, og at tidsrammen vil blive af så kort varighed, at AVS-staterne ikke har nået at forberede sig på en situation, hvor de kan modstå den internationale konkurrence inden for samhandelen; mener at kravet om at indrømme en WTO-fritagelse for så vidt angår den nye AVS-EU-partnerskabsaftale bør støttes, så der således skabes mulighed for, at AVS-landene kan indrømmes præferencebehandling;

28. erkender de problemer, som en række AVS-regioner vil blive konfronteret med på grund af de økonomiske og sociale virkninger af hiv/aids-pandemien, og opfordrer Rådet, Kommissionen og AVS-staterne til at intensivere deres bestræbelser yderligere for at tilvejebringe de nødvendige finansielle og menneskelige ressourcer til gennemførelse af programmer for bekæmpelse af pandemien, under hensyntagen til forebyggelsespolitikker og hele spektret af sociale og økonomiske problemer i forbindelse med aids, navnlig situationen for børn, der er blevet forældreløse som følge af pandemien;

29. mener, at de ressourcer, der afsættes til foranstaltninger til bekæmpelse af spredning af malaria, bør forhøjes kraftigt som et prioriteret mål under partnerskabsaftalen, og opfordrer Kommissionen til at udvide ENVI- og AMVIN-programmers kapacitet væsentligt;

30. opfordrer EU's og AVS-landenes regeringer til at udvikle en omfattende strategi for forbedret adgang til livsvigtige lægemidler og til at handelsaftalers konsekvenser for folkesundheden i udviklingslandene;

31. glæder sig over den større fleksibilitet, der er indført med hensyn til indsættelse og udnyttelse af EUF-midler, men udtrykker samtidig bekymring over europæiske regeringers afgørelse om at foretage nedskæringer i finansieringen af samarbejdet AVS-EU i reelle priser, selv om uudnyttede midler fra nogle af de tidligere europæiske udviklingsfonde er blevet lagt oven i det nuværende generelle AVS-EU-budget;

32. konstaterer med bekymring, at der ikke henvises til særbehandling af landfaste øer og sårbare stater i forbindelse med fastlæggelsen af kriterierne for støtteberettigelse i de nye bestemmelser om eksportindtægter/tab;

33. konstaterer med bekymring, at det ikke fremgår lart af bestemmelserne om svingninger i vareeksporten, i hvor stort omfang Fællesskabet kan yde støtte, og opfordrer Kommissionen til at oplyse, om den har til hensigt at hjælpe de lande, hvis økonomier er afhængige af varehandelen; opfordrer Europa-Parlamentet til at afstå fra at afgive samstemmende udtalelse om den nye aftale, indtil dette spørgsmål er blevet løst;

34. glæder sig over Den Paritetiske Forsamlings styrkede rolle, idet den nu har fået navnet Den Paritetiske Parlamentariske Forsamling, og fremover blandt andet vil have til opgave at fremme demokratiske processer;

35. understreger, at troværdigheden af den nye AVS-EU-dialog om politikken inden for den nye partnerskabsaftales rammer kræver en demokratisk debat om EU's, dens medlemsstaters og AVS-landenes udviklings- og handelspolitikker;

36. glæder sig over forhandlernes bestræbelser på at gøre aftale nemmere at læse og umiddelbart forståelig;

37. beklager dybt, at spørgsmålet om migration fik lov til at true hele aftalen, og at der var risiko for, at visse medlemsstater ville få forhandlingerne til at kuldsejle;

38. opfordrer Kommissionen til at afstå fra at lægge pres på AVS-stater ved at knytte migrationsbestemmelser sammen med eventuelt andre aftaler, der er under drøftelse;

39. betoner den vigtige forpligtelse til at målrette samarbejdet mod at give kvinder bedre adgang til de ressourcer, der er nødvendige for, at de fuldt ud kan udnytte deres grundlæggende rettigheder;

40. henstiller kraftigt, at samarbejdet målrettes mod at fremme opfyldelsen af børns rettigheder, navnlig deres ret til at få en grunduddannelse, retten til sundhed og retten til at blive hørt; AVS-staterne bør i den henseende gives mulighed for at vælge de ordninger, som tjener deres udviklingsbehov bedst;

41. opfordrer aftalens parter til i overensstemmelse med konferencerne i Jomtien og København at gøre en indsats for at udvikle programmer, der garanterer universel adgang til grunduddannelse og faglig uddannelse på videregående niveau for både drenge og piger;

42. opfordrer indtrængende den nye AVS-EU-dialog til at prioritere em reform af militærudgifter og sikkerhedssektoren;

43. opfordrer kraftigt alle stater til straks at ratificere den nye valgfri protokol om børnesoldater, og opfordrer begge parter til at tilstræbe en mindstealder på 18 år for værnepligt og deltagelse i væbnede konflikter;

44. henstiller, at alle disponible valgmuligheder for fremtidige handelsforbindelser AVS-EU undersøges i lyset af resultatet af evalueringen i 2006 af de fremskridt der er opnået i forbindelse med at forberede AVS-landenes økonomier på gensidighed, og henstiller kraftigt, at evalueringen baseres på en indgående analyse af konsekvenserne af forslagene til afskaffelse af fattigdom og opnåelse af bæredygtig udvikling;

45. kræver, at fremtidige handelsordninger skal give AVS-landene bredere adgang til EU-markeder, navnlig for produkter, hvor AVS-landene har eller kan opnå en konkurrencemæssig fordel;

46. opfordrer EU- og AVS-landene til at forpligte sig til at gennemføre case studies af konsekvenserne af handelsliberaliseringen i et begrænset antal AVS-lande som orientering i den fortsatte drøftelse om en ny handelsaftale;

47. betoner, at det i forbindelse med frihandelsdrøftelserne er vigtigt at forbedre AVS-økonomiernes og virksomhedernes kapacitet på konkurrencen med EU-virksomheder;

48. kræver, at alle bestræbelser for at øge AVS-økonomiernes kapacitet og udvikle deres konkurrenceevne overvåges, og at fremskridt i denne henseende skal være en afgørende faktor, når der udarbejdes tidsplaner for, hvornår individuelle AVS-lande og -regioner skal opnå gensidighed;

49. erkender, at den fremspirende informationsøkonomi - der understreges af den hurtige udvikling af informations- og kommunikationsteknologier (ICT) - giver udviklingslandene gode muligheder for at blive integreret i den globale økonomi, for at fremme udviklingen af menneskelige ressourcer og springe visse stadier i moderniseringsprocessen over; mener, at sådanne muligheder kun vil kunne udnyttes hensigtsmæssigt gennem massiv opbygning af kapacitet til frembringelse af de nødvendige infrastrukturer, institutioner, uddannelsessystemer, etc., og at Den Europæiske Union skal påtage sig en nøglerolle i denne forbindelse;

50. kræver, at der opnås fremskridt med hensyn til opnåelse af målene for afskaffelse af fattigdom ved at der i de fælles årsberetninger fra de nationale betalingsanvisende myndigheder og Kommissionens delegerede i individuelle AVS-lande, og om nødvendigt, i AVS-regioner, foretages en vurdering af placeringen af EUF-midler;

51. kræver, at disse årsberetninger fremsendes til Europa-Parlamentet, Den Paritetiske Forsamling og de nationale parlamenter i alle AVS-landene med henblik på at lette debatten om udnyttelse og placering af EUF-midler; kræver desuden, at der, hvis det er muligt, skal fremsendes udviklingsrapporter til afrikanske regioner samt AVS-landene i Vestindien og Stillehavet;

52. opfordrer Kommissionen til at fastsætte særlige bestemmelser for de AVS-stater, der er at tælle blandt de mindst udviklede udviklingslande, og for sårbare øer og landfaste AVS-stater i forbindelse med fastlæggelsen af fremtidige tildelinger af finansielle og tekniske samarbejdsressourcer;

53. erklærer endnu en gang, at den er fast overbevist om, at WTO-reglerne skal revideres, så der tages større hensyn til de fattigste landes særlige behov og til disse reglers potentielle konsekvenser for sårbare grupper som kvinder og børn;

54. opfordrer kraftigt Den Europæiske Unions repræsentanter til at sætte udviklingsspørgsmål øverst på dagsordenen i drøftelserne under de næste internationale handelsforhandlinger;

55. opfordrer kraftigt til, at der skabes effektive mekanismer til overvågning af udøvelsen af de skønsmæssige beføjelser, som Kommissionen får under de nye ordninger;

56. kræver, at Den Paritetiske Forsamling direkte inddrages i overvågningen af de igangværende drøftelser og overvejelser;

57. anmoder Kommissionen og AVS-landenes repræsentanter om fortsat at forfølge de mål, der fastsættes i aftalen, for således at opnå resultater som er til ægte fordel for begge parter;

58. pålægger sine formænd at sende denne beslutning til AVS-EU-Rådet, Kommissionen, Europa-Parlamentet og AVS-landenes parlamenter.

(1) Vedtaget af Den Paritetiske Forsamling AVS-EU den 23. marts 2000 i Abuja (Nigeria).